**Հավելված N 1**

**ՀՀ կառավարության**

**2023թ․ ---ի N ---- Լ որոշման**

**ԿԱՆԱՉ ԵՎ ԿԱՅՈՒՆ ՏՆՏԵՍԱԿԱՆ ԶԱՐԳԱՑՄԱՆ ՌԱԶՄԱՎԱՐՈՒԹՅՈՒՆ**

**(մինչև 2030 թվական)**

**Ներածություն**

1. Կանաչ և կայուն տնտեսական զարգացման ռազմավարությունը (այսուհետ՝ Ռազմավարություն) մշակվել է Հայաստանի Հանրապետության կառավարության 2021 թվականի օգոստոսի 18-ի N 1363-Ա որոշմամբ հաստատված Հայաստանի Հանրապետության կառավարության 2021-2026թթ․ ծրագրի Տնտեսություն բաժնի 2.2 ենթաբաժնի (Կայուն զարգացում և կանաչ տնտեսություն) և Հայաստանի Հանրապետության կառավարության 2021 թվականի նոյեմբերի 18-ի N 1902–Լ որոշմամբ հաստատված Հայաստանի Հանրապետության կառավարության 2021-2026թթ․ կառավարության գործունեության միջոցառումների ծրագրի Հավելված 1-ի՝ ՀՀ էկոնոմիկայի նախարարության բաժնի 8-րդ նպատակի 8.1 «Կանաչ և կայուն տնտեսական զարգացման ռազմավարության մշակում և հաստատման դեպքում՝ դրա իրագործում» միջոցառումը կատարելու համատեքստում։
2. Ռազմավարության նպատակն է նպաստել տնտեսական օգուտների ստացմանը կանաչ արդյունաբերության, աշխատատեղերի ստեղծման, մրցունակության բարձրացման, կանաչ էներգետիկայի զարգացման, կայուն գյուղատնտեսության և էկո-զբոսաշրջության խթանման միջոցով՝ միաժամանակ արձագանքելով տնտեսական գործունեության արդյունքում շրջակա միջավայրի վրա բացասական ներգործության հետևանքներին։ Ռազմավարությունը նաև նպատակ ունի կանաչ տնտեսության խթանման ճանապարհով նպաստել ցածր ածխածնային հետագծով տնտեսական զարգացմանը։
3. Ռազմավարության իրականացումը կհանգեցնի սոցիալական օգուտների ստացման: Կայուն ապրելակերպի խթանման և շրջակա միջավայրի աղտոտման նվազեցման միջոցառումները կմեղմեն նաև հանրային առողջության վրա բացասական ազդեցությունները։ Կանաչ տնտեսական գործունեության ներդրման, այդ թվում՝ համայնքների ներգրավման միջոցով, հնարավոր կլինի նվազեցնել սոցիալական մարտահրավերները։
4. Ռազմավարության հիմնական գործիքակազմն ընդգրկում է օրենսդրական և իրավակարգավորող դաշտի բարեփոխումները, տեխնոլոգիական նորարարության խթանումը, կրթությունը և իրազեկվածության բարձրացումը, համագործակցությունը ոլորտի միջազգային գործընկեր կառույցների հետ, ինչպես նաև կանաչ ենթակառուցվածքներում ներդրումների խթանումը, ինչպիսիք են կայուն շինարարությունը, էներգետիկան, տրանսպորտը և այլն։
5. Ռազմավարությունը վերաբերելի է Հայաստանի Հանրապետության տնտեսության բոլոր, այդ թվում՝ արդյունաբերությանը, գյուղատնտեսությանը, էներգետիկային, տրանսպորտին, քաղաքաշինությանը, արտադրության և սպասարկման ոլորտներին։ Պայմանավորված վերջիններիս յուրահատկություններով՝ առանձին ոլորտներին առնչվող մանրամասներ Ռազմավարությունը չի ներառում, սակայն ոլորտային ծրագրերի մշակման նպատակով ապահովում է ընդհանուր տրամաբանությամբ առաջնորդվելու բավարար ուղենիշներ: Ուստի Ռազմավարությունը անհրաժեշտ է դիտարկել ոլորտային ռազմավարական ծրագրերի համատեքստում։

**Ընդհանուր նկարագիր**

1. Պայմանավորված այն հանգամանքով, որ աշխարհում ներկայիս տնտեսական մոդելը ընդհանուր առմամբ բնապահպանական տեսանկյունից կայուն չէ, քանի որ արտադրության և սպառման գերիշխող օրինաչափությունները վատթարացնում և քայքայում են աշխարհի բնապահպանական ռեսուրսների մեծ մասը՝ Հայաստանի Հանրապետությունը ձգտում է դառնալ ազատ շուկայական հարաբերություններով և մրցունակ, կայուն զարգացող երկիր՝ ցածր ածխածնային տնտեսությամբ։ Վերջինս ապահովում է կայուն աշխատատեղեր և բնութագրվում որպես էներգաարդյունավետ, ռեսուրսախնայող, կայուն, կանաչ, նորարարական և ներառական տնտեսական աճ գրանցող երկիր՝ ներդաշնակ, սոցիալական հարաբերությունների և զարգացման վրա հիմնված տնտեսությամբ ու հասարակությամբ, առավել բարենպաստ ներդրումային միջավայրով, առավել դիմակայուն կլիմայի, բնական աղետների և ճգնաժամերի նկատմամբ:Վերջինիս իրագործման նպատակով անհրաժեշտ է ձեռնարկել նոր միջոցառումներ, որոնք կարող են խթանել ներառական և բնապահպանական տեսանկյունից կայուն տնտեսական զարգացման նոր մոդելը՝ ներառյալ շրջակա միջավայրի վրա ազդեցության նվազեցումը: Վերջին ժամանակահատվածում սոցիալական և բնապահպանական տարրերն ինտեգրվել են՝ հաշվի առնելով այն հանգամանքը, որ սոցիալական արդարությունը կայուն և կանաչ ապագայի առանցքային բաղադրիչներից մեկն է՝ մեկտեղված որպես Միավորված ազգերի կազմակերպության 17 Կայուն զարգացման նպատակներ (ԿԶՆ-ներ)՝ միտված տնտեսական, սոցիալական և բնապահպանական արդյունքներ ապահովելուն:
2. Կանաչ տնտեսության հասկացության հա­մընդ­հանուր ընդունված սահմանում առկա չէ, սակայն տարբեր միջազ­գային կառույցների, ոլորտը ներկայացնող կազմակերպութ­յունների հրապարա­կում­ներում ներկայացված բնո­րո­շում­ներից հնարավոր է այն սահմանել որպես ցածր ածխածնային, ռեսուրսախնայող և սոցիալապես ներառական տնտեսություն: Կանաչ տնտեսությունում զբաղվածության և եկամտի աճը պայմանավորված է տնտեսական այնպիսի ճյուղերում, ենթակառուցվածքներում և ակտիվներում պետական և մասնավոր ներդրումներով, որոնք թույլ են տալիս բարձրացնել էներգաարդյունավետությունը և ռեսուրսախնայողությունը, կանխել կենսաբազմազանության և էկոհամակարգային ծառայությունների կորուստը՝ նվազեցնելով ածխածնի արտանետումները և աղտոտումը:
3. Կանաչ տնտեսությունը դիտարկվում է որպես կայուն տնտեսական զարգացման ենթահամակարգ, որտեղ տնտեսությունը և շրջակա միջավայրը չեն հակադրվում միմյանց, այլ կազմում են սիներգիկ և փոխսպասարկող համակարգերի խումբ, որում գլխավոր առաջ մղող գործոնը ստեղծարարությունն ու նորարարությունն է, իսկ հիմնական չափողականությունը` կայուն արդյունավետությունը:
4. Կանաչ տնտեսությունը զարգացման տեխնոլոգիա է և վարքագծային մոդել` նե­րառելով քաղաքականության համարժեք շրջանակը, մեխանիզմներն ու գործիքակազմը: Կանաչ տնտեսության սկզբունքներին անցումը, ենթադրելով նոր վար­քագծային կանոններ և պայմամանավորված լինելով երկրի հնարավորություններով ու ապա­գայի տեսլականով, միաժամանակ ընդարձակ դաշտ է գործարար նախաձեռնությունների, ստեղծարար բիզնեսների, ինովացիոն ու տեխնոլոգիական առաջընթացի համար: Տնտեսագիտական կատեգորիայի տեսանկյունից` շրջակա միջավայրը որպես բնական կապիտալ դիտարկելով՝ կանաչ աճի քաղաքականությունը կարող է սիներգիա ձևավորել տնտեսական արդյունքի հետ` ապահովելով արտադրական կապիտալի աճ, ընդհանուր արդյունա­վե­տության բարձրացում և տեխնոլոգիական առաջընթացի աքսելերացում:
5. Առաջարկվող այս նոր մոդելը, համաձայն գլոբալ զարգացումների ու կուտակված փորձի, պետք է ապահովի կայուն տնտեսական աճ, որակյալ աշխատատեղեր, միաժամանակ նվազեցնի բնապահպանական ու առողջապահական ռիսկերը, նպաստի բոլորի կողմից տնտեսական նոր հարաբերությունների ու կայուն գործելակերպերի ընդունմանը (արտադրության, փոխանակության, սպառման), հաշվի առնի ռեսուրսների սահմանափակությունը, ինչպես նաև ստեղծի այնպիսի միջավայր ու արդյունքներ, որոնք նպաստում են ավելի արդար հասարակության ձևավորմանը, հանրային համախմբվածության ու ներդաշնակության մեծացմանը։
6. Կանաչ տնտեսությունը ոչ միայն չի սահմանա­փակում կամ դանդաղեցնում տնտեսական աճի ապահովման հնարավորությունը ներկա ժամանակաշրջանում, այլև հավասարակշռված քաղաքականության ու խթանների համակարգի կիրառման արդյունքում կարող է երաշխավորել տնտեսական զարգացման ներուժի ընդլայնում` միաժամանակ ապահովելով տնտեսական գործունեության արդյունքում շրջակա միջավայրի վրա հնարավորինս նվազագույն ռիսկեր և սոցիալական անվտանգություն:
7. Յուրաքանչյուր երկիր, ելնելով իր առաջնահերթություններից ու առանձնահատկություններից, ձևավորում է կանաչ աճի իր օրակարգը, որի իրացման համար առանձնացվում են հետևյալ հիմնական ուղղությունները՝

ա) արտադրողականություն և մրցունակություն․

բ) եկամուտների ավելացում և աշխատատեղերի ստեղծում․

գ) ինովացիոն զարգացում․

դ) նոր շուկաների և նոր ոլորտների յուրացում․

ե) առավել հաշվեկշռված մակրոտնտեսական միջավայր․

զ) կայունություն․

է) վստահություն տնտեսության բոլոր մասնակիցների միջև (պետություն, գործարար հատված, տնային տնտեսություններ):

13․ Այսպիսով, կանաչ տնտեսության բանաձևումը կարող է հանգեցվել կայուն զարգացման հիմնարար դրույթներին, այն է` տնտեսական աճի, մարդկային բարեկեցության բարելավման, հավասար հնարավորությունների և շրջակա միջավայրի ռիսկերի նվազեցման։ Այս համատեքստում կանաչ տնտեսությունը ենթադրում է խթանների և ինստիտուտների համակարգի ձևավորում, որի առանցքային տարրերն են`

ա) ռեսուրսների կառավարման կատարելագործում և արտադրողականության աճ․

բ) երկարաժամկետ հատվածում հանրային լավագույն արդյունքներն ապահովող տնտեսական գործունեության խրախուսում․

գ) նորարարություն, որն ապահովում է նախորդ երկուսի առավելագույն արդյունավետ իրացում:

**Առկա իրավիճակը․**

14․ Անկախացումից հետո Հայաստանի Հանրապետությունը շուկայական տնտեսության ինստիտուտների ներդրմամբ ու հետագա կառուցվածքային և ինստիտուցիոնալ մի շարք բարեփոխումների շնորհիվ (կառավարման, տնտեսական, սոցիալական և այլն) գրանցել է սոցիալ-տնտեսական զարգացման մի շարք ձեռքբերումներ ու հաջողություններ, որոնք հնարավորություն են տվել բարելավել բնակչության կենսամակարդակն ու զարգացման ներուժը։

15․ՀՆԱ/տնտեսական աճ․ ՀՆԱ-ի աճի՝ 2007-2008թթ․ համաշխարհային ֆինանսատնտեսական ճգնաժամի հետևանքով 14,1% անկումից հետո (2009թ․) այն վերականգնվեց հետագա տարիներին։ 2017 թվականից մինչև 2020 թվականը տնտեսական շոկերը, Հայաստանի Հանրապետության տնտեսությունը միջինում աճեց տարեկան 6,8%-ով։ Այդ ընթացքում պատշաճ մակրոտնտեսական քաղաքականության շնորհիվ Հայաստանի Հանրապետությունը կարողացել է ապահովել մակրոտնտեսական կայունություն և գործարար միջավայրի շարունակական բարելավում։

16․Պայմանավորված արտաքին շոկերով՝ 2020 թվականին տնտեսությունն անկում է ապրել՝ 7,4%-ով։ Այն սկսել է վերականգնվել միայն 2021 թվականի երկրորդ եռամսյակում՝ ուղեկցվելով համեմատաբար բարձր գնաճային միջավայրով։ Արդյունքում՝ 2021 թվականին տնտեսությունն աճեց 5,7%-ով։ Սակայն տնտեսական վերականգնման ակնկալվող շարունակությունը 2022 թվականի համար ապահովեց 12,6% տնտեսական աճ։

17․ Տնտեսական աճի վերաբերյալ ներկայացված տվյալներում կանաչ ոլորտի ներդրումը ուղղակիորեն արտացոլված չէ՝ հիմնականում պայմանավորված ՀՀ-ի համար կանաչ տաքսոնոմիայի շրջանակի բացակայությամբ։

18․ Հայաստանի Հանրապետությունը որոշակի նվաճումներ ունի կայուն և կանաչ տնտեսության անցման ուղղությամբ, մասնավորապես՝ ընդունվել են մի շարք օրենսդրական և ռազմավարական փաստաթղթեր՝ ուղղված շրջակա միջավայրի վրա բացասական ազդեցության մեղմմանը և կայուն տնտեսական զարգացմանը։ Կայուն տնտեսական աճի, սոցիալական զարգացման և բնապահպանության սկզբունքներն ամրագրված են ՀՀ 2014-2025թթ. հեռանկարային զարգացման ռազմավարական ծրագրում, ՀՀ գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030թթ․ ռազմավարության մեջ։

19․ Զգալի առաջընթաց է գրանցվել վերականգնվող էներգառեսուրսների (ՎԷՌ) օգտագործման ոլորտում: Բացառությամբ մեծ հիդրոէլեկտրակայանների (ԿԷԿ), 2015-2020թթ. էլեկտրաէներգիայի արտադրության միջին 11%-ն արտադրվել է փոքր ՀԷԿ-երի կողմից։ Առաջադրվել է մինչև 2040 թվականը ՎԷՌ մասնաբաժինը 15%-ի հասցնելու թիրախ։

20․ Ըստ էության, կանաչ տնտեսության անցումը Հայաստանի Հանրապետության համար պետք է ստեղծի զարգացման ու աճի նոր հնարավորություններ՝ խթանելով նորարարությունն ու ներդրումներն ավելի կայուն գործունեության ոլորտներում, ձևավորելով ու ընդլայնելով կայուն զարգացմանը նպաստող գործելակերպեր, նոր կանաչ աշխատատեղեր, գործունեության նոր ոլորտներ, ապրանքներ ու ծառայություններ, իրագործելով նաև սոցիալական ու բնապահպանական նպատակները։ Դրան է միտված նաև Հայաստանի Հանրապետության միացումը կայուն զարգացման գլոբալ օրակարգերին ու մի շարք նախաձեռնություններին` ստանձնելով այդ ուղղությամբ գործուն քաղաքականության իրակա­նացման հանձնառություն (մասնավորապես՝ Փարիզյան Համաձայնագրի ներքո Ազգային մակարդակով Սահմանված Գործողությունները (ԱՍԳ)):

21․ Ռազմավարության իրականացման թիրախները ներառում են․

* Վերականգնվող էներգիայի մասնաբաժինը էլեկտրաէներգիայի արտադրությունում դարձնել 50%,
* Էլեկտրական շարժիչով մեքենաների մասնաբաժինը հասցնել 10%,
* Տնտեսության բոլոր հնարավոր ոլորտներում տնտեսական գործունեության արդյունքում գոյացող ջերմոցային գազերի արտանետումների մակարդակը նվազեցնել՝ մինչև 10%,
* Հավելյալ արժեքի ստեղծման շղթայում օգտագործվող տեսակարար էներգատարությունը նվազեցնել՝ մինչև 5-8%, օգտագործվող էներգիայի ծավալներում վերականգնվող էներգետիկ ռեսուրսների մասնաբաժինը ավելացնել՝ մինչև 10%,
* Կայուն հողօգտագործում գյուղատնտեսության, շինարարության ոլորտներում՝ նվազեցնելով անտառահատման, հողերի դեգրադացման տեմպերը,
* Թափոնների ծավալները նվազեցնել թափոնների վերամշակման, կանաչ փաթեթավորման, բնական ռեսուրսների տնտեսական ցիկլում առավել երկար պահպանման և շրջանաձև տնտեսության նախադրյալների ստեղծման միջոցով,
* Կանաչ ներդրումների ծավալը մեծացնել, մասնավորապես՝ կանաչ էներգետիկայի, տրանսպորտի և էկո-զբոսաշրջության ոլորտներում, որն էլ կխթանի նոր և կանաչ աշխատեղերի ստեղծումը,
* Բարելավել հանրային առողջությունը շրջակա միջավայրի աղտոտման մակարդակի նվազեցման արդյունքում, որը հնարավոր կլինի կանաչ և մաքուր տեխնոլոգիաների, կայուն տրանսպորտի, առողջ սննդի արտադրության և սպառման, առողջ ապրելակերպի խթանման շնորհիվ։

22․ Վերոհիշյալ թիրախների գումարային ազդեցությունը կնպաստի տնտեսության կայուն զարգացմանը, բնապահպանական ցուցանիշների բարելավմանը, ինչպես նաև Հայաստանի Հանրապետության քաղաքացիների կյանքի որակի բարձրացմանը։

**Կանաչ տնտեսության անցման գործիքակազմը**

23․ Հայաստանի Հանրապետության կառավարությունը կմշակի և կներդնի ոլորտային ծրագրեր, տեխնիկական կանոնակարգեր և ստանդարտներ, որոնք ձեռնարկություններից կպահանջեն համապատասխանություն սահմանված չափանիշներին:

24․ Կիրառության ոլորտները ներառում են.

* Տրանսպորտային միջոցներից արտանետումների սահմանափակումը, ցածր ածխածնային շարժունակության և տեսակարար վառելիքի ծախսի հիման վրա տնտեսական խթանների կիրառումը, անցում խելացի և կանաչ բազմամոդալ տրանսպորտի (հետիոտների շարժունակություն, էլեկտրական շարժունակության զարգացում (տրոլեյբուսներ, տրամվայներ, էլ․-ավտոմեքենաներ, լիցքավորման ենթակառուցվածք, վերականգնվող լիցքավորման ինտեգրում, էլ․-ավտոմեքենաների առանձին մասերի տեղական արտադրական հնարավորությունների զարգացում)։
* Կայուն և արդյունավետ գյուղատնտեսության զարգացում․ արոտավայրերի կայուն կառավարում, ոռոգում, սառեցում, օրգանական (կանաչ) հավաստագրման մշակում, ցածր ածխածնային ջերմոցներ և այլն։
* Նոր կառուցվող և վերակառուցվող շենքերի՝ միջազգային չափորոշիչներին համահունչ շինարարության նվազագույն չափորոշիչների կիրարկում, շենքերի էներգաարդյունավետության սերտիֆիկացման համակարգի կամ տեխնիկական կանոնակարգերի մշակում։
* Արտադրություն, արդյունաբերություն և սպասարկման ոլորտ․ Ռեսուրսների արդյունավետություն և մաքուր արտադրության խրախուսում, լավագույն հասանելի տեխնոլոգիաների կիրառության խթանում արդյունաբերությունում և արդյունաբերական արժեշղթաներում։
* Ածխածնի հաշվառում և գնագոյացում. դիտարկել ածխածնի արտանետումների վրա տնտեսական գին սահմանելու հնարավորությունը՝ տնտեսվարողներին՝ իրենց գործունեության արդյունքում ջերմոցային գազերի նվազեցման խրախուսման նպատակով՝ ածխածնային հարկի կամ արտանետումների առևտրի միջոցով:
* Վերականգնվող էներգիայի թիրախներ. դեպի ցածր ածխածնային էներգետիկ զարգացում (վերականգնվող էներգետիկա, կանաչ ջրածին, պահեստավորում, կուտակում)՝ կայուն էներգետիկայի տեխնոլոգիաների տեղական արտադրության խթանմամբ և վերականգնվող էներգետիկայի կարողությունների զարգացմամբ։
* Գիտահետազոտական միջոցառումների ֆինանսավորում. ՀՀ տարածքում գործող գիտահետազոտական կազմակերպությունները, ԲՈՒՀ-երը և քաղաքացիական հասարակության այլ անդամները պետության աջակցությամբ կարող են ներդրումներ կատարել կանաչ տնտեսության գիտահետազոտական առաջխաղացման ուղղությամբ՝ ստեղծելու նոր տեխնոլոգիաներ և նորարարություններ, որոնք աջակցում են կանաչ տնտեսությանը:
* Կանաչ ներդրումներ և կանաչ ֆինանսներ. կառավարությունը կկիրառի կայուն ֆինանսական ռազմավարության քաղաքականություն, որը կհենվի կանաչ տաքսոնոմիայի վրա, կսահմանի կանաչ և կայուն ներդրումների համար համապատասխան չափանիշներ՝ խրախուսելով բանկերին և ֆինանսական հաստատություններին ներդրումներ կատարել կանաչ ծրագրերում, իսկ երկարաժամկետ կտրվածքով՝ հիմք ստեղծել կանաչ ներդրումների համար հարկային արտոնություններ առաջարկելու համար:
* Թափոնների և կեղտաջրերի կառավարում․ Գոյություն ունեցող և ներկայումս մշակվող օրենսդրական կարգավորումների շրջանակներում թափոնների և կեղտաջրերի ծավալների կրճատում, վերօգտագործում, վերամշակում, արտադրողի ընդլայնված պատասխանատվության նախատեսում՝ հաշվի առնելով շրջանաձև տնտեսության սկզբունքները։
* Հանրային կրթական և իրազեկման արշավներ. Կառավարությունը գործընկերների հետ համատեղ կիրականացնի հանրային կրթական արշավներ՝ բարձրացնելու իրազեկվածությունը կանաչ տնտեսության առավելությունների մասին և խրախուսելու անհատներին կատարել էկոլոգիապես մաքուր ընտրություններ:

25․ Նշված ոլորտների և թիրախների ուղղությամբ նախատեսվող գործողությունների շրջանակը ներկայացված է Աղյուսակ 1-ում։

*Աղյուսակ 1: Գործողություններ*

|  |  |  |  |  |  |  |
| --- | --- | --- | --- | --- | --- | --- |
| **N** | **Նպատակ** | **Գործողություն** | **Արդյունք** | **Ժամկետ** | **Պատասխանատու կառույցներ** | **Բյուջե և ֆինանսավորման աղբյուր** |
| **Ընդհանուր գործողություններ** | | | | | |  |
| 1 | Տվյալների հավաքագրման և գնահատման համակարգի ներդնում | * Առկա վիճակի գնահատում * ՀՀ կանաչ տնտեսության գնահատման ցուցանիշների շրջանակի մշակում, համաձայնեցում * Տվյալների հավաքագրման և փոխանցման նպատակով հստակ գործընթացների սահմանում * Վիճակագրական և վարչական կարողությունների զարգացում * Պարտադիր հաշվետվությունների շրջանակի ստեղծում * Մի քանի ոլորտներում չափման- հաղորդման-հավաստիացման ստուգման (MRV) պիլոտային համակարգերի ստեղծում և գործարկում * Հավաքագրված արդյունքների (տվյալների) մշտադիտարկում և գնահատում * Կանաչ տնտեսության տարեկան զեկույցների պատրաստում | Կանաչ տնտեսության գնահատման համակարգի ներդնում | 2024 թ․-ի դեկտեմբեր և շարունակական | * ՀՀ Էկոնոմիկայի նախարարություն * ՀՀ շրջակա միջավայրի նախարարություն * ՀՀ վիճակագրական կոմիտե * ՀՀ ֆինանսների նախարարություն | Օրենքով չարգելված միջոցներ |
| 2 | Կանաչ տաքսոնոմիայի մշակում և կիրառում | * Կանաչ տաքսոնոմիայի ներդնում * Կանաչ ֆինանսների և կանաչ ներդրումների ներգրավման հնարավորությունների ստեղծում * Տրամադրվելիք հարկային արտոնությունների մասնաբաժնում կանաչ տեխնոլոգիաների մասնաբաժնի ավելացում * Ցածր տոկոսադրույքով վարկային միջոցների տրամադրման մեխանիզմների ներդրման հնարավորության նախատեսում * Կանաչ պարտատոմսերի թողարկման հնարավորության նախատեսում | * Կանաչ ներդրումների մասնաբաժնի ավելացում * Ստանձնած միջազգային պարտավորությունների կատարում | 2024 թ․-ի դեկտեմբեր և շարունակական | * ՀՀ էկոնոմիկայի նախարարություն * ՀՀ շրջակա միջավայրի նախարարություն * ՀՀ ֆինանսների նախարարություն | Օրենքով չարգելված միջոցներ |
| 3 | Կանաչ գործելակերպի կարիքների գնահատման, կանաչ գործիքակազմի կիրառելիության աստիճանի որոշում | * Ոլորտային և ճյուղային քաղաքականությունների վերլուծություն * Կանաչ հարկերի և հանրային գնումների մեխանիզմների ներդնում * Ածխածնային հարկի կամ արտանետումների առևտրի շրջանակի նախատեսում * Կանաչ ֆինանսների ապահովագրության մեխանիզմների հնարավորության նախատեսում | * Ոլորտային նոր կամ առկա ռազմավարությունների վերանայում և ըստ անհրաժեշտության փոփոխությունների կատարում * Համապատասխան օրենսդրական դաշտի վերանայում և ըստ անհրաժեշտության փոփոխությունների կատարում | 2024 թ․-ի դեկտեմբեր և շարունակական | ՀՀ պետական կառավարման համակարգի մարմիններ | Օրենքով չարգելված միջոցներ |
| 4 | Խորհրդատվական մեխանիզմների ամրագրում | * Զարգացման գործընկերների հետ երկխոսության ընդլայնում և կապակցում միջազգային հանձնառությունների կատարման գործընթացի հետ | «Գործընկերը գործընկերոջը» սկզբունքով գիտելիքի, փորձի փոխանակման մեխանիզմների և գործիքակազմի հասանելիություն և կիրարկում | 2023թ․ և շարունակական | * ՀՀ Էկոնոմիկայի նախարարություն * ՀՀ պետական կառավարման համակարգի մարմիններ | Օրենքով չարգելված միջոցներ |
| 5 | Հետազոտությունների և վերլուծությունների (R&D) հաբի ձևավորում | Կանաչ տնտեսության անցման ոլորտային հետազոտությունների իրականացում և արդյունքների գործնական կիրառության հնարավորությունների նախատեսում | * Գիտական և փորձարարական վերլուծություններ * Միջազգային հետազոտական աշխատանքներին մասնակցության մրցունակության բարձրացում | 2024 թ․-ի դեկտեմբեր և շարունակական | * ՀՀ էկոնոմիկայի նախարարություն * ՀՀ պետական կառավարման համակարգի մարմիններ | Օրենքով չարգելված միջոցներ |
| 6 | Կարողությունների զարգացում | Հանրային ոլորտի մասնագետների վերապատրաստման ծրագրերում կանաչ տնտեսության բաղադրիչի ներառում | Վերանայված վերապատրաստման ծրագրեր | 2024թ․ և շարունակական | * ՀՀ քաղաքացիական ծառայության գրասենյակ * ՀՀ Էկոնոմիկայի նախարարություն | Օրենքով չարգելված միջոցներ |
| 7 | Կանաչ տնտեսության ինտեգրում ուսումնական ծրագրերում՝ բոլոր մակարդակներում | * Ուսումնական ծրագրերի վերանայում կամ նոր ծրագրերի մշակում կանաչ տնտեսության բաղադրիչի ներդրմամբ * Վերապատրաստման ծրագրերում կանաչ տնտեսության բաղադրիչի ներառում | Վերանայված ուսումնական ծրագրեր | 2025թ․ դեկտեմբեր | * ՀՀ կրթության, գիտության, մշակույթի և սպորտի նախարարություն * ՀՀ էկոնոմիկայի նախարարություն * ՀՀ շրջակա միջավայրի նախարարություն | Օրենքով չարգելված միջոցներ |
| 8 | Հանրային իրազեկում | Հանրային և մասնավոր հատվածի համար տեղեկատվական արշավների իրականացում | Հանրային և մասնավոր հատվածի բարձր իրազեկվածություն | 2023թ․ և շարունակական | * ՀՀ էկոնոմիկայի նախարարություն * ՀՀ շրջակա միջավայրի նախարարություն | Օրենքով չարգելված միջոցներ |
| **Ոլորտային գործողություններ** | | | | | |  |
| 9 | **Շինարարություն (շենքեր և ենթակառուցվածքներ)** | Կարգավորող և հարկաբյուջետային գործիքների ընդլայնում՝   * Միջազգային չափորոշիչներին համահունչ շինարարության նվազագույն չափորոշիչների ներդնում և կիրարկում * Շենքերի էներգաարդյունավետության սերտիֆիկացման համակարգի կամ տեխնիկական կանոնակարգերի մշակում | Շինարարության ոլորտում էներգաարդյունավետության բարձրացման կարգավորող դաշտի և աջակցող շրջանակի ձևավորում | 2024թ․՝ 2025 թ․-ին գործարկվելու համար | * ՀՀ տարածքային կառավարման և ենթակառուցվածքների նախարարություն * ՀՀ քաղաքաշինության կոմիտե * ՀՀ էկոնոմիկայի նախարարություն | Օրենքով չարգելված միջոցներ |
| 10 | **Էներգետիկա** | * Աջակցություն վերականգնվող էներգետիկայի զարգացմանը և էներգիայի պահեստավորման ենթակառուցվածքի ձևավորմանը * Կայուն էներգետիկ տեխնոլոգիաների տեղական արտադրության խթանում և վերականգնվող էներգիայի (այդ թվում՝ կանաչ ջրածնի) հզորությունների զարգացում | * Խրախուսման մեխանիզմների սահմանում * Վերականգնվող էներգիայի տարածման խթանման մեխանիզմների սահմանում | 2024թ․՝ 2025 թ․-ին գործարկվելու համար | * ՀՀ տարածքային կառավարման և ենթակառուցվածքների նախարարություն * ՀՀ էկոնոմիկայի նախարարություն | Օրենքով չարգելված միջոցներ |
| 11 | **Թափոններ և կեղտաջրեր** | * Շրջանաձև տնտեսության սկզբունքների նախատեսում * Տնտեսության տարբեր ճյուղերում առաջացող թափոնների կայուն կառավարման մոտեցումների ներդնում և(կամ) բարելավում * Արտադրողի ընդլայնված պատասխանատվության հիմքերի ամրագրում | Ռեսուրսների արդյունավետ օգտագործում | 2024թ․՝ 2025 թ․-ին գործարկվելու համար | * ՀՀ տարածքային կառավարման և ենթակառուցվածքների նախարարություն * ՀՀ շրջակա միջավայրի նախարարություն * ՀՀ էկոնոմիկայի նախարարություն | Օրենքով չարգելված միջոցներ |
| 12 | **Ջուր** | Ջրային ռեսուրսների կայուն կառավարման գործիքակազմի մշակում՝ ջրի վերամշակման, վերօգտագործման եղանակների և տեխնոլոգիաների ներդրմամբ | Ջրի կայուն կառավարման քաղաքականության և կարգավորման լծակների ձևավորում | 2024թ․՝ 2025 թ․-ին գործարկվելու համար | * ՀՀ տարածքային կառավարման և ենթակառուցվածքների նախարարություն * ՀՀ շրջակա միջավայրի նախարարություն * ՀՀ էկոնոմիկայի նախարարություն | Օրենքով չարգելված միջոցներ |
| 13 | **Արդյունաբերություն** | * Արդյունաբերական գործունեությունից և արդյունաբերական ձեռնարկությունների (այդ թվում՝ էներգիայի սպառումից)՝ ջերմոցային գազերի արտանետումների մակարդակի նվազեցման նպատակով ժամանակակից տեխնոլոգիաների ներդնում * Շրջակա միջավայրի և հանրային առողջության վրա ունեցած ազդեցության, ինչպես նաև արդյունաբերական գործունեության հետևանքով առաջացած աղտոտվածության, առաջացած թափոնների և տնտեսական օգուտների չափման ցուցանիշների մշակում | Արդյունաբերական գործունեությունից ՋԳ-երի արտանետումների կրճատում | 2024թ․՝ 2025 թ․-ին գործարկվելու համար | * ՀՀ տարածքային կառավարման և ենթակառուցվածքների նախարարություն * ՀՀ շրջակա միջավայրի նախարարություն * ՀՀ էկոնոմիկայի նախարարություն | Օրենքով չարգելված միջոցներ |
| 14 | **Արտադրություն և սպասարկում** | * «Կանաչ» փաթեթավորման և սերտիֆիկացման մեխանիզմների ներդնում * Ագրո- և էկո-զբոսաշրջության զարգացում | Ռեսուրսախնայող և մաքուր արտադրություն և սպասարկում | 2024թ․՝ 2025 թ․-ին գործարկվելու համար | * ՀՀ էկոնոմիկայի նախարարություն * ՀՀ պետական կառավարման համակարգի մարմիններ | Օրենքով չարգելված միջոցներ |
| 15 | **Տրանսպորտ** | * Էլեկտրական շարժունակության խրախուսման մեխանիզմների նախատեսում՝ ըստ անհրաժեշտության * Վերականգնվող էներգիայով լիցքավորման կայանների ինտեգրում * Էլեկտրական փոխադրամիջոցների մասերի տեղական արտադրության արժեշղթայի ստեղծում | Ցածր ածխածնային տրանսպորտի խթանման գործիքների առկայություն | 2024թ․՝ 2025 թ․-ին գործարկվելու համար | * ՀՀ տարածքային կառավարման և ենթակառուցվածքների նախարարություն * ՀՀ քաղաքաշինության կոմիտե * ՀՀ շրջակա միջավայրի նախարարություն * ՀՀ էկոնոմիկայի նախարարություն | Օրենքով չարգելված միջոցներ |
| 16 | **Գյուղատնտեսություն** | * Կանաչ տնտեսությանը համահունչ գյուղատնտեսական արտադրության կայուն զարգացում, ցածր ածխածնային ջերմոցների խթանում * Հողի և արոտավայրերի կայուն կառավարում * Ոռոգման գործելակերպերի կարգավորում և բարելավում | Կայուն գյուղատնտեսության զարգացմանն ուղղված քաղաքականության և կարգավորող խրախուսման մեխանիզմների սահմանում | 2024թ․՝ 2025 թ․-ին գործարկվելու համար | * ՀՀ էկոնոմիկայի նախարարություն * ՀՀ շրջակա միջավայրի նախարարություն * ՀՀ տարածքային կառավարման և ենթակառուցվածքների նախարարություն | Օրենքով չարգելված միջոցներ |